钦定古今图书集成/明伦汇编/官常典/第203卷 > 张柬之
## 钦定古今图书集成/明伦汇编/官常典/第203卷 > 张柬之

按《唐书》本传：“柬之，字孟将，襄州襄阳人。少涉经史，补
太学生。祭酒令狐德棻异其才，便以王佐期之。中进
士第，始调清源丞。永昌元年，以贤良召，时年七十馀
矣，对策者千馀，柬之为第一，授监察御史，迁凤阁舍
人。时突厥默啜有女请和亲，武后欲令武延秀娶之，
柬之奏‘古无天子取夷狄女者。忤旨，出为合、蜀二州’”
刺史。故事，岁以兵五百戍姚州，地险瘴，到屯辄死。柬
之论其弊曰：“臣按姚州，古哀牢国，域土荒外，山岨水
深，汉世未与中国通。唐蒙开夜郎、滇筰，而哀牢不附。
东汉光武末，始请内属，置永昌郡统之，赋其盐布毡罽，以利中土。其国西大秦，南交趾，奇珍之贡不阙。刘
备据蜀，甲兵不充，诸葛亮五月度泸”，收其产入以益
军，使张伯岐选取劲兵，以增武备。故《蜀志》称“亮南征
后，国以富饶”，此前世置郡，以其利之也。今盐布之税
不供，珍奇之贡不入，戈戟之用不实于戎行，賨货之
资不输于大国，而空竭府库，驱率平人，受役蛮夷，肝
脑涂地，臣窃为陛下惜之。昔汉历博南山，涉兰仓水，
更置博南、哀牢二县，蜀人愁苦，行者作歌曰：“历博南，
越兰津，度兰仓，为他人。”盖讥其贪珍奇之利，而为蛮
夷所驱役也。汉获其利，人且怨歌。今减耗国储，费调
日引，使陛下赤子，身膏野草，骸骨不归，老母幼子，哀
号望祭于千里之外，朝廷无丝发利，而百姓蒙终身
之酷，臣窃为国家痛之。往诸葛亮破南中，即用渠率
统之，“不置汉官，不留戍兵。言置官、留兵有三：不易：置
官，必夷汉杂居，猜嫌将起，留兵转粮，为患滋重，后忽
反叛，劳费必甚，故粗设纲纪，自然久定。”臣谓亮之策
诚尽羁縻蛮夷之要。今姚州官属，既无固边厌寇之
心，又无亮且纵且擒之伎，唯诡谋狡算，恣情割剥，扇
动酋渠，遣成朋党，折支谄笑，取媚蛮夷，拜“跪趋伏，无
复为耻。提挈子弟，啸引凶愚，聚会蒱博，一掷累万。凡
逋逃亡命在彼州者，户嬴二千，专事剽夺。且姚州本
龙朔中武陵主簿石子仁奏置，其后长史李孝让、辛
文协死于群蛮，诏遣郎将赵武贵讨击，兵无噍类。又
以将军李义总继往，而郎将刘惠基战死，其州遂废。
臣窃以亮有三不易其言”，卒验。垂拱中，蛮郎将王善
宝、昆州刺史爨干福复请置州，言“课税自支，不旁取
于蜀。及置州掾李棱为蛮所杀。延载中，司马成琛更
置泸南七镇，戍以蜀兵，蜀始扰矣。且姚府总管五十
七州，间皆巨猾游客，国家设官，所以正俗防奸，而无
耻之吏，败谬至此。今劫害未止，恐惊扰之祸日滋。宜
罢姚州，隶嶲府，岁时朝觐，同蕃国。废泸南诸镇，而设
关泸北，非命使不许交通。增嶲屯兵，择清良吏以统
之，臣愚以为便。”疏奏不纳。俄为荆州大都督府长史。
长安中，武后谓狄仁杰曰：“安得一奇士用之？”仁杰曰：
“陛下求文章资历，今宰相李峤、苏味道足矣。岂文士
龌龊，不足与成天下务哉？”后曰：“然。”仁杰曰：“荆州长史
张柬之虽老，宰相材也，用之必尽节于国。”即召为洛
州司马。它日，又求人，仁杰曰：“臣尝荐张柬之，未用也。”
后曰：“迁之矣。”曰：“臣荐宰相而为司马，非用也。”乃授司
刑少卿，迁秋官侍郎。后姚崇为灵武军使，将行，后诏
举外司可为相者，崇曰：“张柬之沈厚有谋，能断大事，
其人老，惟亟用之。”即日召见，拜同凤阁鸾台平章事，
进凤阁侍郎。《诛二张》也，柬之首发其谋，以功擢天官
尚书、同凤阁鸾台三品、汉阳郡公，实封五百户。不半
岁，以汉阳郡王加特进，罢政事。柬之既失权，愿还襄
州养疾，乃授襄州刺史。中宗为赋诗祖道，又诏群臣
饯定鼎门外。至州，持下以法，虽亲旧无所纵贷。会汉
水涨啮城郭，柬之因垒为堤，以遏湍怒，阖境赖之。又
恳辞王爵，不许。俄及贬，又流泷州，忧愤卒，年八十二。
景云元年，赠中书令，谥曰“文贞”，授一子官。柬之刚直
不傅会，然邃于学，论次书数十篇。